KIRJALLINEN KYSYMYS E-3327/02 esittäjä(t): Toine Manders (ELDR) komissiolle. Eurooppalaiset jalkapalloloppuottelut.



Virallinen lehti nro 011 E , 15/01/2004 s. 0048 - 0049



KIRJALLINEN KYSYMYS E-3327/02 esittäjä(t): Toine Manders (ELDR) komissiolle (25. marraskuuta 2002) Aihe: Eurooppalaiset jalkapalloloppuottelut Tiukkojen veromääräysten takia Alankomaat saattaa jäädä paitsi tärkeistä kansainvälisistä urheilutapahtumista (de Volkskrant, 8. marraskuuta 2002). Esimerkiksi UEFA on ilmoittanut alustavasti, että se ei järjestä eurooppalaisia jalkapalloloppuotteluita Alankomaissa. Viime vuonna muutettiin taiteilijoiden ja ammattiurheilijoiden veromääräyksiä, joiden mukaan ulkomaisilta urheilijoilta peritään veroa ajalta, jolloin he ovat harjoittaneet urheilua Alankomaissa. Veronalaisten tulojen laskemisessa otetaan palkan ja palkkioiden lisäksi huomioon esimerkiksi korvaukset, joita ulkomaiset yhdistykset liitot ovat saaneet televisiointilupien myynnistä. Nämä korvaukset ovat kuitenkin tärkeä tulonlähde yhdistyksille ja liitoille eikä niitä ole tarkoitettu pelaajille. Tiedusteluista on saatu selville, että muissa jäsenvaltioissa on löysemmät veromääräykset. Koska jalkapallo-otteluja pidetään palveluina, mielestäni Alankomaiden veroviranomaisten toiminta uhkaa palvelujen tarjoamisen vapautta ja siten myös sisämarkkinoiden toimintaa. Myös UEFA:n rooli eurooppalaisten jalkapalloloppuotteluiden jakamisessa antaa aihetta kysymyksiin muun muassa UEFA:n monopoliaseman suhteen. Edellä kuvattu tilanne ei ole toivottava, katsotaan sitä sitten taloudellis-rahoituksellisesta tai sosiaalis-kulttuurillisesta näkökulmasta. 1. Onko komissio tietoinen edellä kuvatusta tilanteesta? 2. Katsooko komissio, että UEFA tällaisten tilaisuuksien järjestäjänä voi käyttää väärin monopoliasemaansa eurooppalaisten jalkapalloloppuotteluiden jakamisessa Euroopassa? 3. Katsooko komissio, että Alankomaiden veroviranomaisten toiminta uhkaa palvelujen tarjoamisen vapautta ja siten sisämarkkinoiden toimintaa? 4. Onko komissio valmis toteuttamaan edellä mainitussa tilanteessa toimenpiteitä tämän sisämarkkinoiden vääristymän korjaamiseksi? Millaisia toimenpiteitä ne olisivat? Frits Bolkesteinin komission puolesta antama vastaus (9. tammikuuta 2003) Komissio on tietoinen arvoisan parlamentin jäsenen kuvaamasta tilanteesta. Euroopan jalkapalloliitto (UEFA), joka on jalkapalloon liittyvistä asioista vastaava elin Euroopan mantereella, voi päättää, missä sen järjestämien eurooppalaisten mestaruuskilpailujen loppuottelut käydään, eikä tämän oikeuden käyttämistä voida pitää perustamissopimuksen 82 artiklan vastaisena hallitsevan aseman väärinkäyttönä, jollei päätöksen osoiteta olevan selvästi syrjivä ja vailla puolueettomia perusteita. Nykyisen yhteisön lainsäädännön mukaan välitön verotus on lähinnä jäsenvaltioiden toimivaltaan kuuluva asia. Tätä toimivaltaa käyttäessään jäsenvaltioiden on noudatettava EY:n perustamissopimukseen perustuvia velvoitteitaan. Jäsenvaltioiden on suunniteltava kaikki verojärjestelmiensä piirteet (veroasteet, poikkeukset jne.) niin, etteivät ne syrji kansallisuuden perusteella eikä niillä oteta käyttöön tai pidetä voimassa toisten jäsenvaltioiden kansalaisiin kohdistuvaa syrjintää silloin, kun nämä käyttävät heille perustamissopimuksella myönnettyjä vapauksia, eikä niillä rajoiteta aiheetta tai kohtuuttomasti EY:n perustamissopimukseen perustuvia vapauksia. Yleensä komissio ei pidä jäsenvaltioiden välisiä eroja verotuksen tasossa perustamissopimuksen vastaisena vapauksien rajoittamisena. Myöskään arvoisan parlamentin jäsenen kuvaama televisiointioikeuksien myynnistä saatujen tulojen verotus Alankomaissa ei anna komissiolle aihetta epäillä yhteisön lainsäädännön rikkomista. Komission käytettävissä olevien tietojen mukaan ulkomaisten esiintyvien taiteilijoiden ja ammattiurheilijoiden verotusta koskevat Alankomaiden verosäännöt eivät myöskään riko EY:n perustamissopimukseen perustuvia vapauksia.